(Ministru kabineta

2013.gada

rīkojums Nr.               )

**Valsts pārvaldes cilvēkresursu attīstības koncepcijas**

**kopsavilkums**

Koncepcija ir izstrādāta, lai īstenotu pasākumus efektīvai cilvēkresursu pārvaldībai valsts pārvaldē, kas paredzēti Latvijas Stratēģiskās attīstības plānā 2010.–2013.gadam, Deklarācijā par Valda Dombrovska vadītā Ministru kabineta iecerēto darbību un Valdības rīcības plānā Deklarācijas par Valda Dombrovska vadītā Ministru kabineta iecerēto darbību īstenošanai. Koncepcija nodrošina sasaisti ar Valsts pārvaldes politikas attīstības pamatnostādnēm 2008.–2013.gadam un Koncepciju par korupcijas risku samazināšanu valsts pārvaldes iestādēs un pašvaldībās.

Cilvēkresursu attīstības politikas vīzija ir efektīva valsts pārvalde, kas darbojas kā vienots darba devējs un nodrošina uz rezultātu orientētu valsts pārvaldību.

Cilvēkresursu attīstības politikas mērķis ir profesionāli, motivēti un godīgi valsts pārvaldē nodarbinātie.

Cilvēkresursu attīstības politikas apakšmērķi:

1. efektīva cilvēkresursu pārvaldības sistēma, kas balstās uz vienotiem personālvadības procesiem – ieviesta atlases, novērtēšanas, attīstības un darba samaksas sistēma, kas veicina visu valsts pārvaldē nodarbināto profesionalitāti neatkarīgi no amata statusa;
2. efektīva cilvēkresursu institucionālās vadības un koordinācijas sistēma, kas veicina informācijas tehnoloģiju izmantošanu valsts pārvaldē.

## Lai sasniegtu koncepcijā izvirzīto mērķi un apakšmērķus, tiek piedāvāti šādi rīcības virzieni:

1. valsts pārvaldē nodarbināto tiesisko attiecību pilnveidošana, nodrošinot idejas – valsts pārvalde kā vienots darba devējs – ieviešanu;
2. darba samaksas un sociālo garantiju sistēmas pilnveidošana;
3. motivācijas sistēmas un profesionālās pilnveides pasākumu nodrošināšana;
4. cilvēkresursu vadības procesu pilnveidošana;
5. augstākā līmeņa civildienesta izveidošana un tā kompetences paaugstināšana;
6. personāla piesaiste un motivēšana Latvijas prezidentūras Eiropas Savienības Padomē nodrošināšanai;
7. valsts pārvaldes pozitīva tēla veidošana un iekšējās kultūras stiprināšana;
8. cilvēkresursu vadības informācijas tehnoloģiju sistēmas izveide;
9. cilvēkresursu vadības institucionālā modeļa pilnveidošana.

Valsts pārvaldē nodarbināto tiesisko attiecību pilnveidošanai tiek piedāvāti divi risinājuma varianti:

**1.variants: valsts un pašvaldību dienests** – tiek piedāvāts nostiprināt vienotas tiesiskās attiecības visiem nodarbinātajiem gan valsts tiešajā pārvaldē, gan pašvaldībās. Tas veicinātu idejas – valsts pārvalde kā vienots darba devējs – ieviešanu un radītu vienlīdzīgus pārvaldības tiesiskos pamatus (piemēram, vienāda atbildība personām, kas pieņem lēmumus).

**2.variants: valsts dienests** – 1.variantā iekļautais modelis tiek attiecināts tikai uz valsts tiešo pārvaldi. Pašvaldībās personāla pārvaldība tiek noteikta ieteikumu veidā.

Lai sasniegtu koncepcijā izvirzīto mērķi, ir nepieciešams stiprināt cilvēkresursu vadības funkciju valsts pārvaldē un pilnveidot institucionālās pārvaldības modeli. Līdz ar to tiek piedāvāti divi risinājuma varianti gan politikas plānošanas, gan politikas ieviešanas jomā:

**Politikas plānošana**

**1.variants:** cilvēkresursu attīstības politikas plānošana vienā iestādē, valsts sektora darba samaksas politiku apvienojot ar cilvēkresursu attīstības politikas izstrādi.

**2.variants:** cilvēkresursu attīstības politikas un valsts sektora darba samaksas politikas nodalīšana (esošās situācijas saglabāšana).

**Politikas ieviešana**

**1.variants:** cilvēkresursu attīstības politikas ieviešanas funkcijas stiprināšana Valsts kancelejā, kas iekļauj tādus pasākumus kā centralizētu profesionālo atlasi, rotācijas un karjeras attīstības sistēmu, talantu vadību, metodisko vadību.

**2.variants:** cilvēkresursu attīstības politikas ieviešanas funkcijas stiprināšana Valsts administrācijas skolā.

## Koncepcijā piedāvātie pasākumi ir īstenojami esošo budžeta līdzekļu ietvaros vai ar Eiropas Savienības fondu līdzekļu līdzfinansējumu (izņemot obligāto mācību kursu darbiniekiem, kas uzsāk dienestu valsts pārvaldē, elektroniskās datubāzes abonementu, kā arī izdevumus, kas nepieciešami cilvēkresursu attīstības politikas ieviešanas funkcijas stiprināšanai).

Ministru prezidents V.Dombrovskis

Vizē:

Valsts kancelejas direktore E.Dreimane

25.01.2013.

481

B.Medvecka 67082907

Baiba.Medvecka@mk.gov.lv